Siužetas

Siužetas ( 'tema; priežastis') – literatūros kūrinio sąrangos elementas, sudėliojantis fabulą į priežasčių ir padarinių ryšiais susietą įvykių grandinę.

Epiniame, lyriniame arba dramos kūrinyje siužetas sudarytas iš trijų pagrindinių dalių: veiksmo užuomazgos, veiksmo eigos ir veiksmo atomazgos. Tam tikrais atvejais kūrinyje pasitelkiami prologas (įžanga) ir epilogas (baigiamoji dalis). Siužete yra svarbiausia ir didžiausią dalį užima veiksmo eiga, neretai išplėsta į keletą linijų (pagrindinių ir šalutinių). Veiksmo eigos emocinės ir idėjinės įtampos svyravimai pasiekia siužeto kulminaciją.

Tradicinių naratyvų (mitų, pasakų, senovės epų, klasikinių dramų, viduramžių ir realistinių romanų) siužetas iš esmės atitinka fabulą – chronologinę įvykių ir epizodų seką. Šiuolaikiškesnėje literatūroje įmanomi įvairūs siužeto dalių deriniai arba kurios nors dalys praleidžiamos. Siužetą paprastai turi ir scenos meno (dramos, baleto ir kt.) bei kino kūriniai, kartais siužetas būdingas taip pat ir stambesniesiems muzikos kūriniams.

 Išnašos 

Kategorija:Literatūrologija